Oudskoolhoof hoor oor borgtog ná hy glo skolier verkragArgieffoto Uitspraak is Donderdag gelewer in die borgtogaansoek van ŉ voormalige skoolhoof van ŉ private skool in Limpopo wat glo ŉ 15-jarige meisie verkrag het. Lt.kol. Moatshe Ngoepe, provinsiale polisiewoordvoerder, het gesê die 59-jarige verdagte, ŉ voormalige skoolhoof van ŉ private skool in Nkowankowa, het in die Lenyenye-landdroshof verskyn. “Die man is borgtog van R5 000 toegestaan en die saak is tot 23 Augustus uitgestel vir verdere ondersoek,” het Ngoepe gesê. Maroela Media het vroeër berig die beweerde verkragting het glo verlede Woensdag by die Lorraine-nedersetting in die Sekororo-gebied, suidwes van Tzaneen, plaasgevind. “Daar word beweer die verdagte het die meisie na die skoolterrein ontbied en gesê hy het vir haar ŉ boodskap. Hy het haar daarna na sy huis geneem en glo verkrag toe hulle daar aangekom het,” het Ngoepe gesê. Die slagoffer het ŉ saak van verkragting by die polisie aanhangig gemaak en die verdagte het homself daarna aan die polisie oorgegee. Die man het Maandagmiddag vir die eerste keer in die hof verskyn. Sy naam mag nie genoem word alvorens hy gepleit het nie.